Il-Kummissjoni Ewropea - Stqarrija għall-istampa L-Istati Membri jaqblu dwar il-proposta tal-Kummissjoni għall-appoġġ tal- produtturi taċ-ċanga Irlandiżi li ntlaqtu mill-inċertezza tas-suq Brussell, I-20ta' gunju 2019 L-Istati Membri tal-UE llum qablu dwar proposta mill-Kummissjoni Ewropea biex jagħmlu disponibbli €50 miljun lill-bdiewa Irlandiżi li jipproduċu ċ-ċanga, liema somma tista' tiżdied bil-fondi nazzjonali biex tilħaq massimu ta' €100 miljun. Il-ħolqien ta' dan il-fond juri li l-Kummissjoni tagħraf l-isfidi partikolari li qed iħabbat wiċċu magħhom is-settur Irlandiż taċ-ċanga u tal-vitella minħabba l-inċertezza tas-suq u l-perjodu twil u bla preċedent ta' prezzijiet baxxi. Din il-miżura eċċezzjonali, prevista skont l-Organizzazzjoni Komuni tas-Swieq tal- Politika Agrikola Komuni (PAK), se toffri appoġġ lill-bdiewa Irlandiżi affettwati. Minħabba t-tnaqqis fil-prezzijiet, bi tnaqqis fil-marġnijiet li huwa stmat bejn 11 u 19 % għas-sena li għaddiet fis-settur taċ-ċanga u tal-vitella, l-awtoritajiet Irlandiżi kkalkulaw li l-bdiewa kellhom telf ta' aktar minn €100 miljun. Il-Kummissarju għall-Agrikoltura u l-Iżvilupp Rurali, Phil Hogan, qal: "Dan il-fond huwa rikonoxximent mill-Kummissjoni Ewropea tad-diffikultajiet partikolari li qed jesperjenzaw il-bdiewa Irlandiżi li jipproduċu ċ-ċanga, u li jirriżultaw mit-tnaqqis sinifikanti tal-prezzijiet u mill-inċertezza tas-suq. Il-fondi li għamlet disponibbli l-UE, li jistgħu jiżdiedu mill-gvern Irlandiż, se jipproteġu settur agrikolu fraġli iżda essenzjali. Barra minn hekk, se jipprovdu appoġġ dirett lill-bdiewa li ntlaqtu ħażin u se jiżguraw il- vijabbiltà fit-tul tas-settur taċ-ċanga Irlandiż. Il-Kummissjoni se tkompli tissorvelja mill-qrib is- sitwazzjoni ġenerali tas-suq." Ladarba jiġu adottati formalment mill-Kummissjoni fil-bidu tax-xahar id-dieħel, l-awtoritajiet Irlandiżi se jkollhom sal-aħħar ta' Lulju biex ifasslu l-kriterji għall-għoti tal-għajnuna fi ħdan qafas speċifiku. Fit- tqassim tal-għajnuna għandhom jevitaw id-distorsjoni tal-kompetizzjoni. Wieħed mill-objettivi ewlenin għandu jkun li tiġi żgurata l-vijabbiltà fit-tul tas-settur taċ-ċanga u tal-vitella, pereżempju, permezz tal-iżvilupp ta' swieq ġodda, l-implimentazzjoni ta' skemi ta' kwalità jew it-titjib tas-sostenibbiltà ambjentali tal-bdiewa. Kuntest L-istruttura tal-industrija taċ-ċanga u tal-vitella tagħmilha vulnerabbli, prinċipalment minħabba ċ-ċiklu ta' ħajja twil tagħha u l-ispejjeż għoljin marbuta mal-produzzjoni estensiva. Hemm sfidi ġodda addizzjonali li jirriżultaw mit-tħassib dwar il-kontribut tas-settur għall-emissjonijiet tal-gassijiet b'effett ta' serra u mit-tnaqqis fil-konsum domestiku. Is-settur taċ-ċanga u tal-vitella tal-Irlanda huwa kbir u jiddependi ħafna fuq l-esportazzjonijiet. Ħames tunnellati ċanga minn kull sitta li jiġu prodotti jiġu esportati u kważi 50 % minn dawn l- esportazzjonijiet huma lejn ir-Renju Unit. L-inċertezza dwar il-ħruġ tar-Renju Unit qed tpoġġi pressjoni 'l isfel fuq il-prezzijiet u tkompli tiddeterjora s-sitwazzjoni tal-produtturi taċ-ċanga fl-Irlanda. Matul l-aħħar erba' snin, il-Kummissjoni tat l-appoġġ tagħha lil għadd ta' setturi li esperjenzaw problemi speċifiċi, sew jekk kinux jirriżultaw mill-introduzzjoni tal-projbizzjoni Russa jew mid- diffikultajiet partikolari fis-setturi Ewropej tal-prodotti tal-annimali fis-snin riċenti. Għal Aktar Informazzjoni Swieq Agrikoli L-Osservatorju tas-Suq tal-Laħam tal-UE Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from L-Istati_Membri_jaqblu_dwar_il-proposta_tal-Kummissjoni_g_all-appo___tal-produtturi_ta_-_anga_Irlandi_i_li_ntlaqtu_mill-in_ertezza_tas-suq.pdf